ΓΡΑΠΤΗ ΕΡΩΤΗΣΗ E-3253/98

υποβολή: Maren Günther (PPE) προς την Επιτροπή

(28 Οκτωβρίου 1998)

Θέμα: Η διαδικασία επιλογής για την Επιτροπή

Η διαδικασία επιλογής για την Επιτροπή (διαγωνισμός) που διεξήχθη το Σεπτέμβριο σε 37 εξεταστικά κέντρα και των 15 κρατών μελών ακυρώθηκε, καθώς έγινε γνωστό ότι σημειώθηκαν πολλά κρούσματα αντιγραφών.

Από την παρούσα κατάσταση προκύπτουν οι ακόλουθες ερωτήσεις:

1. Σε ποιό ύψος εκτιμά η Επιτροπή το κόστος της επανάληψης του διαγωνισμού που θα βαρύνει τους ευρωπαίους φορολογούμενους;

2. Πως αξιολογεί η Επιτροπή τη νομιμότητα πιθανών απαιτήσεων αποζημίωσης εκ μέρους ορισμένων υποψηφίων που ταξίδεψαν από μακριά για να προσέλθουν στο διαγωνισμό;

3. Ποιά πειθαρχικά μέτρα προτίθεται να λάβει η Επιτροπή;

Κοινή απάντηση

του κ. Liikanen εξ ονόματος της Επιτροπής

στις γραπτές ερωτήσεις P-2922/98, P-2974/98, E-3053/98, E-3079/98,P-3101/98, P-3106/98, P-3136/98 και E-3253/98

(11 Νοεμβρίου 1998)

Λόγω σοβαρών υπονοιών όσον αφορά τη διαρροή σε μια τουλάχιστον από τις δοκιμασίες και σε μια τουλάχιστον γλώσσα του διαγωνισμού, η Επιτροπή αποφάσισε να ακυρώσει τις δοκιμασίες προεπιλογής των διαγωνισμών COM/Α/8 - COM/Α/12 του 1998, που διεξήχθησαν στις 14 Σεπτεμβρίου 1998.

Με στόχο την εξασφάλιση ίσης μεταχείρισης μεταξύ όλων των υποψηφίων, η Επιτροπή θα προβεί στη διοργάνωση νέων δοκιμασιών μόλις είναι δυνατόν, στις αρχές του 1999. Το κόστος των ακυρωθέντων δοκιμασιών υπολογίζεται σε 1,2 εκατ. ECU.

Ξεκίνησε αμέσως έρευνα ώστε να αποδοθούν ευθύνες όσον αφορά τις συνθήκες της διαφυγής. Εξάλλου, κάθε άτομο το οποίο θα κριθεί υπεύθυνο για την πρόκληση ζημίας στην Επιτροπή θα κληθεί να την αποκαταστήσει. Μετά από τα πρώτα αποτελέσματα της έρευνας αυτής, η Επιτροπή προσέφυγε για την υπόθεση αυτή στο δικαστήριο των Βρυξελλών.

Στις δοκιμασίες προεπιλογής συμμετείχαν 21.688 υποψήφιοι (επί συνόλου εγγεγραμμένων 30.342). Στους 30.342 υποψηφίους που είχαν γίνει δεκτοί να συμμετάσχουν στις δοκιμασίες απεστάλη επιστολή που τους ανακοινώνει την ακύρωση των εξετάσεων και τη διοργάνωση νέας δοκιμασίας προεπιλογής στις αρχές του 1999.

Η Επιτροπή έχοντας επίγνωση των προβλημάτων που διαπιστώθηκαν σε δύο τουλάχιστον εξεταστικά κέντρα κατά τις δοκιμασίες της 14ης Σεπτεμβρίου 1998, αποφάσισε να ενισχύσει αυστηρά την επιτήρηση και να επιβάλει κανόνες συμπεριφοράς και πειθαρχίας τους οποίους πρέπει να τηρήσουν οι υποψήφιοι, οι οποίοι θα ενημερωθούν σχετικά με νέα επιστολή καθώς και με γραπτές και προφορικές οδηγίες.

Η Επιτροπή έχει επίγνωση της αναταραχής που προκάλεσε η ακύρωση αυτών των δοκιμασιών αυτών προεπιλογής, στους υποψηφίους καθώς και στην όλη διεξαγωγή του διαγωνισμού αλλά, υπό τις προαναφερθείσες συνθήκες, δεν είχε άλλο μέσο για να εξασφαλίσει την ίση μεταχείριση όλων των υποψηφίων. Η Επιτροπή λυπάται βαθύτατα για τις δυσχέρειες που η κατάσταση αυτή προκάλεσε στους υποψηφίους οι οποίοι προσήλθαν στον διαγωνισμό με σοβαρότητα και εμπιστοσύνη.

Ετέθη θέμα του κατά πόσον η Επιτροπή θα επιστρέψει τα έξοδα ταξιδιού ορισμένων υποψηφίων οι οποίοι χρειάστηκε να διανύσουν μεγάλη απόσταση για να προσέλθουν στα εξεταστικά κέντρα (ιδίως οι προερχόμενοι από χώρες εκτός της Ένωσης). Η Επιτροπή εξετάζει επί του παρόντος τις δυνατότητες λήψης ορισμένων μέτρων βάσει των ισχυουσών ρυθμίσεων.

Ετέθη επίσης η ερώτηση εάν η Επιτροπή έχει ακυρώσει προηγουμένως διαγωνισμούς. Ο διαγωνισμός μετάβασης από την κατηγορία C στην κατηγορία Β (COM/Β/96) της 16ης Ιουνίου 1997, ακυρώθηκε λόγω διαρροή που είχε διαπιστωθεί κατά τις γραπτές δοκιμασίες. Κινήθηκε διοικητική διαδικασία σχετικά με τις συνθήκες της εν λόγω διαρροής και ξεκίνησε στις 25 Ιουλίου 1997 πειθαρχική διαδικασία κατά ενός υπαλλήλου. Η διαδικασία αυτή μόλις περατώθηκε με την απόφαση της αρμόδιας για τους διορισμούς αρχής να παύσει τον εν λόγω υπάλληλο.

Τα αξιότιμα Μέλη του Κοινοβουλίου καλούνται επίσης να αναφερθούν στην απάντηση που έδωσε η Επιτροπή στην προφορική ερώτηση Η-910/98 του κ. Christoffersen κατά την ώρα υποβολής ερωτήσεων κατά τη σύνοδο του Ευρωπαϊκού Κοινοβουλίου τον Οκτώβριο του 1998.